Polestar Energy lanceret i Danmark

Polestar har netop lanceret deres nye energitjeneste, Polestar Energy, i Danmark. Det betyder, at danske Polestar-kunder nu kan få adgang til smartopladning, der automatisk justeres efter belastningen på elnettet, så kunder kan få opladet bilen til en lavere energipris.

For danske Polestar-ejere kan det betyde besparelser på op til 30 procent på elregningen, lover selskabet.

Derudover kan kunder, der har et solcelleanlæg, nu også anvende solcelle-integration. Ved at indtaste nogle få data om sit solcelleanlæg kan en avanceret algoritme forudse solcellernes elproduktion time for time og indregne dette i den optimerede opladning.

Ud over lavere omkostninger vil CO2-udledningen i bilens brugsfase også blive reduceret, da andelen af vedvarende energi ofte er højere på tidspunkter med lavere netbelastning. Det betyder, at opladning af din elbil med Polestar Energy-appen er mere skånsom for klimaet.

Senere i 2025 planlægger Polestar at introducere vehicle-to-grid, V2G, og vehicle-to-home-funktioner, V2H, til deres Polestar 3-model. Disse funktioner gør det muligt at bruge elbilen som et mobilt energilager, enten til at levere strøm tilbage til elnettet eller som backup til hjemmet.

Alt, hvad der kræves for at få glæde af Polestar Energy, er en kompatibel vægoplader, såsom Zaptec, som Polestar tilbyder med en eksklusiv installationsaftale. Selve appen er gratis og kan downloades direkte til din smartphone.

Til dem, der ofte er på farten, tilbyder Polestar Energy også adgang til et netværk af 875.000 ladepunkter i Europa – herunder 30 Tesla Supercharger-stationer i Danmark.

Polestar Energy lanceret i Danmark