Polestar 3 får rækkevidde på 610 kilometer

Til oktober præsenteres Polestar 3 officielt, men der begyndt at lække rygter om bilens bestykning. Bilen er en såkaldt performance-SUV, der skal være et alternativ til Tesla Model Y og andre mere luksuriøse SUV’er.

De seneste rygter hævder, at Polestar 3 i første omgang udelukkende vil blive tilbudt med Dual Motor (med en elmotor på hver aksel) og med en 111 kWh batteripakke. Der vil til gengæld kunne vælges mellem to ydelsesvarianter.

Long Range leverer 489 hk og 840 Nm. Den accelererer fra 0 til 100 km/t på 5 sekunder og når en tophastighed på 210 km/t. Den byder på en rækkevidde på 610 km (WLTP).

På Performance-udgaven (519 hk og 910 Nm) er rækkevidden nede på 560 km, mens 0-100km/t klares på 4,7 sekunder og topfarten er 210 km/t.

Bilen siges at have en længde på 4.900 mm og en akselafstand på 2.990 mm og tilbyde et bagagerum på 484 liter, som kan øges til 1.411 liter hvis bagsæderne lægges ned.

Prisoplysningerne skal også være lækket. Long Range Dual Motor siges at få en startpris på 88.600 euro, mens Performance-udgaven vil starte ved 95.200 euro. Det ligger på linje med de prisantydninger, som Polestar-topchef Thomas Ingenlath tidligere har indikeret.

Polestar 3 får rækkevidde på 610 kilometer